Broj: 711-I-646-M-65/22-02-21

Zagreb, 16. veljače 2022.g.

Povjerenstvo za odlučivanje o sukobu interesa (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznika Roberta Meglić, općinskog načelnika Općine Šenkovec,** za davanjem mišljenja Povjerenstva, na 159. sjednici, održanoj dana 16. veljače 2022., daje sljedeće:

**MIŠLJENJE**

1. **Robert Meglić, općinski načelnik Općine Šenkovec, koji navedenu javnu dužnost obnaša profesionalno, mogao bi istovremeno uz navedenu dužnost stalno i redovito obavljati poslove županijskog vatrogasnog zapovjednika ukoliko bi dužnost općinskog načelnika Općine Šenkovec započeo obnašati volonterski.**
2. **Povjerenstvo ukazuje obvezniku da je dužan prilikom podnošenja imovinske kartice prijaviti Povjerenstvu prihode i naknade stečene na temelju obavljenih poslova iz točke I. ove izreke, kao i eventualnu promjene u pogledu načina obnašanja dužnosti.**

Obrazloženje

Zahtjev za mišljenjem Povjerenstva je podnio je Robert Meglić općinski načelnik Općine Šenkovec. U Povjerenstvu zahtjev je zaprimljen 09. veljače 2022. pod poslovnim brojem 711-U-2555-M-65/22-01-1, povodom kojeg se vodi predmet broj M-65/22.

Člankom 3. stavkom 1. podstavkom 34. ZSSI-a propisano je da su župani, gradonačelnici, općinski načelnici i njihovi zamjenici obveznici u smislu navedenog Zakona. Uvidom u Registar obveznika utvrđeno je da Robert Meglić u aktualnom mandatu obnaša dužnost općinskog načelnika Općine Šenkovec od dana 04. lipnja 2021.g. Stoga je Robert Meglić povodom obnašanja navedene dužnosti, obvezan postupati sukladno odredbama ZSSI.

Člankom 8. stavcima 3. i 4. ZSSI-a propisano je da su u slučaju dvojbe predstavlja li neko ponašanje povredu odredaba navedenog Zakona, obveznici dužni zatražiti mišljenje Povjerenstva, koje je potom dužno najkasnije u roku od 15 dana od dana primitka zahtjeva obveznika dati obrazloženo mišljenje.

U zahtjevu obveznik navodi da je načelnik u Općini Šenkovec koju dužnost obnaša profesionalno te da se javio na natječaj za županijskog vatrogasnog zapovjednika u 12. mjesecu 2021. godine.

Obveznik traži mišljenje Povjerenstva može li obnašati funkciju županijskog vatrogasnog zapovjednika istodobno s volonterskim obnašanjem dužnosti općinskog načelnika Općine Šenkovec, te napominje da Općina Šenkovec nije osnivač iste vatrogasne zajednice.

U zahtjevu obveznik napominje da članak 19. stavak 6. Zakona o vatrogastvu („Narodne novine“, broj 125/19.) glasi: “županijski vatrogasni zapovjednik je zaposlenik vatrogasne zajednice županije te predstavlja i zastupa vatrogasnu zajednicu. Vatrogasni zapovjednik Grada Zagreba zapovjednik je javne vatrogasne postrojbe Grada Zagreba i zaposlenje u javnoj vatrogasnoj postrojbi Grada Zagreba.“

Člankom 16. ZSSI-a propisano je da obveznici koji za vrijeme obnašanja javne dužnosti primaju plaću za dužnost koju obnašaju, ne smiju primati drugu plaću ni naknadu za obnašanje druge javne dužnosti, osim ako je zakonom drukčije propisano.

Člankom 17. stavkom 1. ZSSI-a propisano je da  za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja ne mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Člankom 19. stavkom 7. Zakona o vatrogastvu propisano je da se ovlasti i odgovornosti vatrogasnog zapovjednika uređuju statutom vatrogasne zajednice županije, odnosno Grada Zagreba, dok je u stavku 10. istog članka Zakona propisano da vatrogasni zapovjednik obavlja i sljedeće poslove: postupa u skladu s vatrogasnim planom županije, odnosno Grada Zagreba, provodi stručni nadzor nad vatrogasnim organizacijama na području županije, odnosno Grada Zagreba, vodi vatrogasne intervencije na području županije kada vatrogasne snage jedinice lokalne samouprave nisu u mogućnosti sanirati nastali događaj odnosno kada ocijeni da je događaj od interesa za županiju, odnosno Grada Zagreb, izrađuje prijedlog Vatrogasnog plana na području županije, odnosno Grada Zagreba, sukladno vatrogasnom planu predviđa vatrogasne snage i sredstva koje se stavljaju na raspolaganje glavnom vatrogasnom zapovjedniku, zajedno s predsjednikom vatrogasne zajednice predlaže predsjedništvu vatrogasne zajednice županije, odnosno upravnom odboru Vatrogasne zajednice Grada Zagreba financijski plan i opće akte, obavlja analizu većih vatrogasnih intervencija na području županije, odnosno Grada Zagreba, obavlja druge stručne i operativne poslove bitne za dobru organiziranost i osposobljenost vatrogastva na području županije, odnosno Grada Zagreba.

Člankom 18. Zakona o vatrogastvu propisano je da vatrogasnom zajednicom županije, odnosno vatrogasnom zajednicom Grada Zagreba upravlja skupština kao najviše tijelo upravljanja, a njezine nadležnosti, način rada i izbor članova propisat će se statutom vatrogasne zajednice županije odnosno Vatrogasne zajednice Grada Zagreba. Člankom 17. stavak 3. istog Zakona propisano je da vatrogasna zajednica županije odnosno Grada Zagreba: potiče aktivnosti u pogledu poboljšanja stanja zaštite od požara i provedbe vatrogasne djelatnosti, koordinira aktivnosti oko uključivanja vatrogasnih postrojbi u sustav civilne zaštite, priprema i provodi zadaće iz Programa aktivnosti u provedbi posebnih mjera zaštite od požara od posebnog interesa za Republiku Hrvatsku, ustrojava vatrogasni operativni centar županije, odnosno Grada Zagreba, zastupa interese vatrogastva na području županije, odnosno Grada Zagreba, vodi i redovito obnavlja baze podataka te očevidnika koje prikuplja u skladu s odredbama toga Zakona i propisa donesenih na temelju ovoga Zakona, sudjeluje u izradi prijedloga strategija, studija, smjernica, programa i provedbenih planova, organizira i provodi vatrogasna natjecanja, organizira javna savjetovanja i stručne skupove, provodi prekograničnu suradnju u području vatrogastva, obavlja i druge poslove koji su joj stavljeni u nadležnost posebnim propisima.

U odnosu na prirodu poslova županijskog vatrogasnog zapovjednika, Povjerenstvo zaključuje da isti predstavljaju stručne i operativne poslove u tijelu nadležnom za vatrogastvoza koje je potrebno posjedovanje specifičnog stručnog znanja iz područja vatrogastva, slijedom čega se ne bi radilo o drugoj javnoj dužnosti koju obveznik ne bi mogao obavljati istovremeno s obnašanjem dužnosti općinskog načelnika Općine Šenkovec sukladno odredbi članka 17. stavka 1. ZSSI-a, već o drugim poslova u smislu članka 17. stavka 2. ZSSI-a koji se obavljaju stalno i redovito.

Uvidom u posljednje podneseno izviješće o imovinskom stanju obveznika Povjerenstvo je utvrdilo kako Robert Megalić dužnost općinskog načelnika Općine Šenkovec obnaša profesionalno, no, ukoliko bi navedenu dužnost započeo obnašati volonterski, isti bi mogao istovremeno bez ikakvog ograničenja obavljati poslove županijskog vatrogasnog zapovjednika te za to ostvarivati plaću i sve druge naknade s navedene osnove, s obzirom da se ograničenje iz članka 17. stavak 2. odnosi samo na one obveznike koji profesionalno obnašaju javnu dužnost.

Ukazuje se pritom obvezniku i kako prema članku 17. stavku 2. ZSSI-a, obveznici koji profesionalno obnašaju javnu dužnost, za vrijeme njezina obnašanja mogu uz naknadu ili radi ostvarivanja primitka obavljati druge poslove u smislu redovitog i stalnog zanimanja ako Povjerenstvo, na prethodni zahtjev obveznika, ne izda prethodno odobrenje nakon što utvrdi da predmetni poslovi ne utječu na zakonito obnašanje javne dužnosti.

Upućuje se obveznika da ukoliko dođe do promjene u pogledu načina obnašanja dužnosti o istome obavijesti Povjerenstvo kao i da je temeljem članka 17. stavka 4. naknade koje primi dužan prijaviti u imovinskoj kartici.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznici, putem dostavljene mail adrese
2. Objava na internetskoj stranici Povjerenstva
3. Pismohrana